CELEX: 62008TN0367
Language: sk
Date: 2008-09-05 00:00:00
Title: Vec T-367/08: Žaloba podaná 5. septembra 2008 – Abouchar/Komisia

8.11.2008   
            
            
               SK
            
            
               Úradný vestník Európskej únie
            
            
               C 285/49
            
         Žaloba podaná 5. septembra 2008 – Abouchar/Komisia
   (Vec T-367/08)
   (2008/C 285/89)
   Jazyk konania: francúzština
   Účastníci konania
   
      Žalobca: Michel Abouchar (Dakar, Senegal) (v zastúpení: B. Dubreuil Basire a J.-J. Lorang, advokáti)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               určiť a rozhodnúť, že splnomocnení zástupcovia Komisie/ERF sa pri výkone svojich funkcií dopustili deliktuálnych chýb,
            
         
               —
            
            
               určiť a rozhodnúť, že Komisia/ERF porušila ustanovenia článku 155 ES a článku 311 štvrtého dohovoru z Lomé a všeobecné zásady riadnej správy vecí verejných, starostlivosti a ochrany legitímnej dôvery,
            
         
               —
            
            
               určiť a rozhodnúť, že tieto chyby mali priamo za následok ujmu na strane žalobcu a zaviazať Komisiu/ERF zaplatiť žalobcovi súhrne za všetky dôvody vzniku ujmy spolu sumu 4 500 000 eur ako náhradu škody,
            
         
               —
            
            
               zaviazať Komisiu/ERF zaplatiť žalobcovi sumu 100 000 eur ako náhradu nevyhnutných nákladov, ktoré žalobca musel vynaložiť,
            
         
               —
            
            
               zaviazať Komisiu na náhradu všetkých trov konania.
            
         Žalobné dôvody a hlavné tvrdenia
   Prostredníctvom svojej žaloby o mimozmluvnú zodpovednosť žalobca žiada určiť, že Komisia porušila finančné vykonávacie predpisy šiesteho a siedmeho Európskeho rozvojového fondu (ďalej len „ERF“) a dohovory zaväzujúce Spoločenstvo a štáty Afriky, Karibiku a Tichomoria („AKT“), nazývané „Lomé III“ a „Lomé IV“ (1) v rámci správy prostriedkov ERF týkajúcich sa projektu financovania v prospech malých a stredných podnikov v regióne Saint-Louis v Senegale.
   V danom prípade žalobca, ktorý je príjemcom pôžičky na projekt poľnohospodárskeho zeleninárskeho podniku v príslušnom regióne, zastáva názor, že chyby v správe a sprenevera prostriedkov, za ktoré údajne zodpovedajú splnomocnení zástupcovia Komisie, mali za účinok okamžitú paralýzu jeho poľnohospodárskeho projektu realizovaného v rámci Európskeho rozvojového fondu.
   Žalobca sa v podstate dovoláva dvoch nesplnení povinností zo strany Komisie, ktoré mohli založiť mimozmluvnú zodpovednosť Komisie. Žalobca konkrétne na jednej strane uvádza chyby, ktorých sa dopustili splnomocnení zástupcovia pri výkone svojich funkcií a na druhej strane namieta absenciu dohľadu nad financovaním poskytnutým Komisiou, porušenie článku 155 ES a článku 311 štvrtého dohovoru z Lomé, ako aj porušenie všeobecných zásad riadnej správy vecí verejných, starostlivosti a ochrany legitímnej dôvery.
   
      (1)  Od 23. júna 2000 bol dohovor z Lomé nahradený dohodou z Cotonou (Ú. v. ES L 317, s. 3; Mim. vyd. 11/035, s. 3).